**ԱՄՓՈՓԱԹԵՐԹ**

**«ՀԱՆՐԱՅԻՆ ԾԱՌԱՅՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», «ԴԻՎԱՆԱԳԻՏԱԿԱՆ ԾԱՌԱՅՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՊԱՐԳԵՎՆԵՐԻ ԵՎ ՊԱՏՎԱՎՈՐ ԿՈՉՈՒՄՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՆԵՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՊԱՇՏՈՆԱՏԱՐ ԱՆՁԱՆՑ ԳՈՐԾՈՒՆԵՈՒԹՅԱՆ ԱՊԱՀՈՎՄԱՆ, ՍՊԱՍԱՐԿՄԱՆ և ՍՈՑԻԱԼԱԿԱՆ ԵՐԱՇԽԻՔՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ԵՎ «ՊԵՏԱԿԱՆ ՊԱՇՏՈՆՆԵՐ ԵՎ ՊԵՏԱԿԱՆ ԾԱՌԱՅՈՒԹՅԱՆ ՊԱՇՏՈՆՆԵՐ ԶԲԱՂԵՑՆՈՂ ԱՆՁԱՆՑ ՎԱՐՁԱՏՐՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ նախագծերԻ ՎԵՐԱԲԵՐՅԱԼ ՍՏԱՑՎԱԾ ԴԻՏՈՂՈՒԹՅՈՒՆՆԵՐԻ ԵՎ ԱՌԱՋԱՐԿՈՒԹՅՈՒՆՆԵՐԻ**

|  |  |  |  |  |
| --- | --- | --- | --- | --- |
| **հ/հ** | **Առաջարկության հեղինակը¸**  **գրության ամսաթիվը, գրության համարը** | **Առաջարկության բովանդակությունը** | **Եզրակացությունը** | **Կատարված փոփոխությունը** |
| 1. | 2. | 3. | 4. | 5. |
|  | Ոստիկանություն  26.10.2018թ. թիվ  01.6/24/511895-18 գրություն | «ՀՀ քաղաքացիության մասին» օրենքում նախագծի հեղինակների կողմից առաջարկվել է սահմանել դրույթներ, որոնց համաձայն ՀՀ քաղաքացիություն ստանալու կամ դադարեցնելու դիմումը անձը կարող է ներկայացնել ոչ միայն Ոստիկանություն, այլ նաև Հանրապետության նախագահին: Ըստ նախագծի` Նախագահի աշխատակազմը ստացված դիմումը պետք է ուղարկի Ոստիկանություն՝ հետագա ընթացքը լուծելու համար:  Գտնում ենք, որ օրենքով նման ընթացակարգ սահմանելը անձի համար լրացուցիչ դժվարություններ կառաջացնի:  Մասնավորապես, ՀՀ քաղաքացիություն ստանալու կամ դադարեցնելու համար դիմումից բացի պահանջվում են այլ փաստաթղթեր ևս, լրացվում է դիմում-հարցաթերթիկ, վճարվում է պետական տուրք և այլն:  Միաժամանակ, ՀՀ կառավարության 2007 թվականի նոյեմբերի 23-ի թիվ 1390-Ն որոշմամբ սահմանված ՀՀ քաղաքացիություն ստանալու, ինչպես նաև ՀՀ քաղաքացիությունը դադարեցնելու համար անհրաժեշտ փաստաթղթերը ներկայացնելու կարգի 5-րդ և 6֊րդ կետերով սահմանված է փաստաթղթերն անձամբ ներկայացնելու պահանջ: Նույն կարգի 38-րդ կետի համաձայն՝ դիմումատուն իր դիմումի ընթացքի վերաբերյալ կարող է տեղեկանալ էլեկտրոնային եղանակով՝ Ոստիկանության անձնագրային և վիզաների վարչության պաշտոնական կայքում մուքագրելով անհատական ծածկագիրը, որը նրան տրվում է դիմումը վարչություն ներկայացնելիս:  Բացի այդ, առաջարկվում է քննարկել «ՀՀ քաղաքացիության մասին» օրենքի 27-րդ հոդվածում քաղաքացիության վերաբերյալ հարցերի լուծման նպատակով Հանրապետության նախագահին առաջարկություն կամ միջնորդություն ներկայացնելու իրավասություն ունեցող մարմինների շրջանակը ընդլայնելու հարցը, բացի վարչապետից նման լիազորություն վերապահելով նաև, օրինակ, ՀՀ սփյուռքի, կրթության և գիտության, մշակույթի կամ այլ նախարարաներին: | Ընդունվել է ի գիտություն: |  |
|  | Արտաքին գործերի նախարարություն  26.10.2018թ. թիվ  1111/2974-18 գրություն | Կից ներկայացնում ենք «Դիվանագիտական ծառայության մասին» Հայաստանի Հանրապետության օրենքում փոփոխություններ և լրացումներ կատարելու մասին» օրենքի նախագիծը՝ խնդրելով այն ներառել հանձնարարականով ներկայացված «Հանրային ծառայության մասին» Հայաստանի Հանրապետության օրենքում փոփոխություններ և լրացում կատարելու մասին» և հարակից օրենքների նախագծերի փաթեթում առկա «Դիվանագիտական ծառայության մասին» Հայաստանի Հանրապետության օրենքում փոփոխություն և լրացում կատարելու մասին» օրենքի նախագծի փոխարեն։  *ՆԱԽԱԳԻԾ*  **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**  **ՕՐԵՆՔԸ**  **«ԴԻՎԱՆԱԳԻՏԱԿԱՆ ԾԱՌԱՅՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**  **Հոդված 1.** «Դիվանագիտական ծառայության մասին» 2001 թվականի հոկտեմբերի 24-ի ՀՕ-249 օրենքի (այսուհետ` Օրենք) 27-րդ հոդվածի 2-րդ մասի 6-րդ կետից հանել «պետական կառավարման այլ մարմին» բառերը։  **Հոդված 2.** Օրենքի 27-րդ հոդվածի 2-րդ մասի 4-րդ կետում և 31-րդ հոդվածի 8-րդ մասում «3-րդ մասի» բառերը փոխարինել «4-րդ մասի» բառերով։  **Հոդված 3.** Օրենքի 32-րդ հոդվածում՝  1) 1-ին մասը «գործուղվել» բառից հետո լրացնել «Հանրապետության նախագահի աշխատակազմ, Ազգային ժողովի աշխատակազմ» բառերով.  2) 1-ին մասում «արտաքին գործերի նախարարությունից» բառերից հետո լրացնել «և ենթակա մարմնից» բառերով.  3) լրացնել հետևյալ բովանդակությամբ նոր 5-րդ մաս.  «5. Դիվանագիտական ծառայության պաշտոն զբաղեցնող անձի, սույն հոդվածի 1-ին մասում նշված մարմիններում, քաղաքական, վարչական կամ հայեցողական պաշտոնում նշանակվելը՝ սույն օրենքի իմաստով հավասարեցվում է գործուղման»։  **Հոդված 4.** Uույն oրենքն ուժի մեջ է մտնում պաշտոնական հրապարակմանը հաջորդող oրվանից և տարածվում է 2018 թվականի ապրիլի 9-ից հետո ծագած հարաբերությունների վրա: | Ընդունվել է մասնակի: | Նախագծերի փաթեթում կատարվել է համապատասխան փոփոխություն: |
|  | Ֆինանսների նախարարություն  27.10.2018թ. թիվ  01/11-4/19439-18  գրություն | Դիտողություններ և առաջարկություններ չկան:  Միևնույն ժամանակ հայտնում ենք, որ փաթեթում բացակայում է «Պաշտոնատար անձանց գործունեության ապահովման, սպասարկման և սոցիալական երաշխիքների մասին» Հայաստանի Հանրապետության օրենքում փոփոխություններ կատարելու մասին» օրենքի նախագիծը: | Ընդունվել է ի գիտություն: |  |
|  | Հանրապետության նախագահի աշխատակազմ | 1. «Հանրային ծառայության մասին» ՀՀ օրենքում փոփոխություն և լրացում կատարելու մասին» ՀՀ օրենքի նախագծի վերաբերյալ հայտնում ենք, որ Հանրապետության նախագահի 2018 թվականի հունիսի 14-ին թիվ ՀՆ-1524-2018 գրությամբ վարչապետին առաջարկվել էր «Հանրային ծառայության մասին» ՀՀ օրենքում նախատեսված Հանրապետության նախագահի հասարակական հիմունքներով խորհրդականների քանակային սահմանափակման վերաբերյալ դրույթը հանել՝ նկատի ունենալով, որ «Հանրային ծառայության մասին» ՀՀ օրենքի 8-րդ հոդվածի 10-րդ մասով նման սահմանափակում չի նախատեսվում ինչպես Ազգային ժողովի նախագահի և վարչապետի, այնպես էլ փոխվարչապետների և նախարարների համար:  2. «Հայաստանի Հանրապետության քաղաքացիության մասին» Հայաստանի Հանրապետության օրենքում փոփոխություններ և լրացումներ կատարելու մասին» ՀՀ օրենքի նախագծում առաջարկում ենք սահմանել հստակ ընթացակարգ, համաձայն որի Հանրապետության նախագահը հնարավորություն կունենա սեփական նախաձեռնությամբ դիմելու Քաղաքացիության հարցերով միջգերատեսչական հանձնաժողովին կամ իրավասու այլ մարմին և վերջիններիս կողմից համապատասխան եզրակացություն ստանալու դեպքում, իսկ օրենքով սահմանված բացառիկ դեպքերում առանց դրա՝ իրականացնել Սահմանադրության 134-րդ հոդվածով ամրագրված լիազորությունները, մասնավորապես հաշվի առնելով, որ Հանրապետության նախագահի սահմանադրական լիազորությունն է օրենքով սահմանված դեպքերում և կարգով լուծել Հայաստանի Հանրապետության քաղաքացիություն շնորհելու և Հայաստանի Հանրապետության քաղաքացիությունը դադարեցնելու վերաբերյալ հարցերը, իսկ օրենքով նախատեսված են այնպիսի սահմանափակումներ, որոնք Հանրապետության նախագահի սահմանադրական լիազորությունը դարձնում են ձևական բնույթ ունեցող: Վերոնշյալ առաջարկն ընդունելի համարելու դեպքում առաջարկում ենք նաև քննարկել՝ նախագծում նախատեսել դրույթ, համաձայն որի Հանրապետության նախագահին կվերապահվի վերոնշյալ ընթացակարգի սահմանումը:  3. «Ներման մասին» Հայաստանի Հանրապետության օրենքում լրացումներ կատարելու մասին» ՀՀ օրենքի նախագծում առաջարկում ենք սահմանել հստակ ընթացակարգ, համաձայն որի Հանրապետության նախագահը հնարավորության կունենա սեփական նախաձեռնությամբ, դատապարտյալների կողմից ներման դիմումներ ներկայացվելու պարագայում, դիմելու համապատասխան հանձնաժողովին կամ իրավասու այլ մարմին և վերջիններիս կողմից համապատասխան եզրակացություն ստանալու դեպքում, իսկ բացառիկ դեպքերում առանց դրա՝ իրականացնել Սահմանադրության 135-րդ հոդվածով ամրագրված լիազորությունները, մասնավորապես հաշվի առնելով, որ Հանրապետության նախագահի սահմանադրական լիազորությունն է օրենքով սահմանված դեպքերում և կարգով լուծել դատապարտյալներին ներում շնորհելու հարցը: Մինչդեռ, օրենքով նախատեսված են այնպիսի սահմանափակումներ, որոնք Հանրապետության նախագահի սահմանադրական լիազորությունը դարձնում են ձևական բնույթ ունեցող: Այդ առումով առաջարկում ենք նաև քննարկել՝ նախագծում նախատեսել դրույթ, համաձայն որի Հանրապետության նախագահին կվերապահվի վերոնշյալ ընթացակարգի սահմանումը:  4. «Հայաստանի Հանրապետության պետական պարգևների և պատվավոր կոչումների մասին» Հայաստանի Հանրապետության օրենքում լրացումներ կատարելու մասին» ՀՀ օրենքի նախագծում առաջարկում ենք սահմանել հստակ ընթացակարգ, համաձայն որի Հանրապետության նախագահը հնարավորություն կունենա սեփական նախաձեռնությամբ պետական պարգևներով պարգևատրելու և պատվավոր կոչումներ շնորհելու նպատակով դիմելու համապատասխան հանձնաժողովին կամ իրավասու այլ մարմին և վերջիններիս կողմից համապատասխան եզրակացություն ստանալու դեպքում, իսկ բացառիկ դեպքերում առանց դրա՝ իրականացնել Սահմանադրության 136-րդ հոդվածով ամրագրված լիազորությունները, մասնավորապես հաշվի առնելով, որ Հանրապետության նախագահի սահմանադրական լիազորությունն է օրենքով սահմանված դեպքերում և կարգով լուծել Հայաստանի Հանրապետության շքանշաններով և մեդալներով պարգևատրման, պատվավոր կոչումների շնորհման հարցերը: Մինչդեռ, օրենքով նախատեսված են այնպիսի սահմանափակումներ, որոնք Հանրապետության նախագահի սահմանադրական լիազորությունը դարձնում են ձևական բնույթ ունեցող: Այդ առումով առաջարկում ենք քննարկել՝ նախագծում նախատեսել դրույթ, համաձայն որի Հանրապետության նախագահին կվերապահվի վերոնշյալ ընթացակարգի սահմանումը:  5. Ներկայացված օրենքների նախագծերի փաթեթի գրությամբ և կից հիմնավորմամբ թվարկվում է նաև «Պաշտոնատար անձանց գործունեության ապահովման, սպասարկման և սոցիալական երաշխիքների մասին» ՀՀ օրենքում փոփոխություններ և լրացումներ կատարելու մասին» ՀՀ օրենքի նախագիծ, որը, սակայն, փաթեթից բացակայում է: Նշյալ նախագծով առաջարկում ենք կարգավորել հետևյալ հարցերը (կցվում է նախագիծ N1)՝  1) Հանրապետության նախագահի աշխատակազմի թվաքանակի նվազագույն շեմը հանել կամ սահմանել 185 հաստիք.  2) փոփոխել Հանրապետության նախագահի նստավարի հասցեն՝ «Մաշտոցի 47»-ի փոխարեն նախատեսել «Բաղրամյան 26»,  3) Հանրապետության նախագահի աշխատակազմի պահուստային ֆոնդի նվազագույն չափը սահմանել տարեկան 75 միլիոն դրամի չափով և այն նախատեսել յուրաքանչյուր տարվա բյուջեի մասին ՀՀ օրենքում,  4) նախատեսել դրույթ, համաձայն որի՝ վարչապետին սպասարկման նպատակով տրամադրվող հատուկ սարքավորված ինքնաթիռը և ուղղաթիռը պաշտոնեական գործունեության հետ պայմանավորված համատեղ սպասարկի նաև Հանրապետության նախագահին:  6. Վերոնշյալ նախագծերից բացի՝ առաջարկում ենք քննարկել և ներկայացված փաթեթում նախատեսել «Պետական պաշտոնատար անձանց վարձատրության մասին» ՀՀ օրենքում փոփոխություններ կատարելու վերաբերյալ օրենքի նախագիծը (կցվում է նախագիծ N2)՝ նպատակ ունենալով Հանրապետության նախագահի աշխատակազմում պետական պաշտոն զբաղեցնող անձանց պաշտոնային դրույքաչափերի հաշվարկման գործակիցները համապատասխանեցնել Ազգային ժողովի աշխատակազմում պետական պաշտոն զբաղեցնող անձանց պաշտոնային դրույքաչափերի հաշվարկման գործակիցներին՝ հաշվի առնելով ինչպես Հանրապետության նախագահի, այնպես էլ նրա աշխատակազմի դերն ու նշանակությունը, ինչպես նաև համապետական և համազգային շահերից իրականացվող աշխատանքների կարևորությունը: | Չի ընդունվել  Չի ընդունվել  Չի ընդունվել  Չի ընդունվել  Չի ընդունվել  Ընդունվել է  Չի ընդունվել  Չի ընդունվել  Ընդունվել է մասնակի |  |